
Το πρώτο βιβλίο ιστορικής αναφοράς του Euro 2004

που αναλύει και εξηγεί τεκμηριωμένα πώς δημιουργήθηκε

η κορυφαία Εθνική μας ομάδα ποδοσφαίρου όλων των εποχών.
Ο Βασίλης Σαμπράκος, ένας εκ των κορυφαίων αθλητικών ρεπόρτερ, που ακολουθούσε την εθνική ομάδα επί μια πενταετία μέχρι τον Ιούλιο του 2004 και είχε ταξιδέψει στην Πορτογαλία, επιχειρεί την πιο ολοκληρωμένη έρευνα που έγινε ποτέ για την κατάκτηση του Euro 2004 από την Εθνική Ελλάδας και διηγείται με πλήθος από ανέκδοτες λεπτομέρειες την ιστορία της μεγαλύτερης ελληνικής αθλητικής επιτυχίας όλων των εποχών.

Ο Ότο Ρεχάγκελ, ο Γιάννης Τοπαλίδης, ο Βασίλης Γκαγκάτσης, ο Γιώργος Παπαλάνης και οι Στέλιος Βενετίδης, Τραϊανός Δέλλας, Θοδωρής Ζαγοράκης, Γιώργος Καραγκούνης, Κώστας Κατσουράνης, Μιχάλης Καψής, Ντέμης Νικολαΐδης, Αντώνης Νικοπολίδης, Νίκος Νταμπίζας, Τάκης Φύσσας, Άγγελος Χαριστέας αφηγούνται την ιστορία και αναλύουν τη χρυσή μέθοδο που προκάλεσε τη μεγαλύτερη έκπληξη στην ιστορία του παγκοσμίου ποδοσφαίρου εθνικών ομάδων.

Ο διακεκριμένος αναλυτής ποδοσφαίρου, προπονητής Αθανάσιος Τερζής αναλύει τεχνικά όλους τους αγώνες-σταθμούς της πορείας προς την κορυφή της Ευρώπης. Το βιβλίο φέρνει για πρώτη φορά στο φως τις εκθέσεις της Τεχνικής Επιτροπής της UEFA και φιλοξενεί συνεντεύξεις των μεγάλων αντιπάλων της Εθνικής. Η έρευνα τεκμηριώνεται επιστημονικά μέσα από μελέτες σημαντικών Ελλήνων και ξένων επιστημόνων της στατιστικής, του man management, της νευρολογίας και της ψυχιατρικής.

Ο Βασίλης Σαμπράκος λειτουργεί στην αθλητική δημοσιογραφία από το 1993. Έχει εργαστεί ως ρεπόρτερ και αρχισυντάκτης σε πολλές εφημερίδες, και υπήρξε διευθυντής της αθλητικής εφημερίδας Εξέδρα. Κάλυπτε το ρεπορτάζ της εθνικής ομάδας από το 1999 έως το 2004 για την εφημερίδα Το Βήμα. Σήμερα είναι διευθυντής δημοσιογραφικού περιεχομένου στο gazzetta.gr, ραδιοφωνικός παραγωγός στον ΣπορFM 94,6 και αναλυτής-σχολιαστής ποδοσφαίρου στην CosmoteTV. Το 2009 κυκλοφόρησε το πρώτο του βιβλίο, το ποδοσφαιρικό μυθιστόρημα Σκίσε το manual. Είναι παντρεμένος με τη Μαρία Λιάσκα και πατέρας της Αλένας Σαμπράκου.
Επιπλέον στοιχεία για το βιβλίο θα βρείτε στο toposbooks.gr
Βασίλης Σαμπράκος

